ROVANIEMEN STEINERKOULUN

OPAS UUSILLE VANHEMMILLE

TERVETULOA STEINERKOULUUN

Sisällysluettelo

LYHYT JOHDATUS STEINERPEDAGOGIIKKAAN

Seitsenvuotiskaudet ohjaavat opetusta

Temperamenttikasvatus opettajan apukeinona

Oppimista ilman oppikirjoja ja arvostelua

Mitä steinerkoulussa sitten opitaan?

Ensimmäisen luokan elämää

TYÖNJAKO STEINERKOULUSSA

Vanhemman tehtävät, miten vanhemmat osallistuvat koulun toimintaan?

Keneen ottaa yhteyttä, kun tulee ilmoitettavaa tai kysyttävää

STEINERAAKKOSET

Lähteet ja lisätietoa

LUKUVUODEN 2014 – 2015 TYÖ- JA LOMA-AJAT

YHTEYSTIEDOT

Toim. Elina Ollanketo, Lotta Hirvas ja Pia Huistinoja

LYHYT JOHDATUS STEINERPEDAGOGIIKKAAN

Päättäessään valita lapselleen steinerkoulun vanhemmat joutuvat usein perustelemaan valintaansa. Mikä steinerkoulusta tekee erilaisen verrattuna peruskouluun? Steinerkoulujen opetussuunnitelma poikkeaa hieman peruskoulun opetussuunnitelmasta. Steinerkoulun ja peruskoulun käyneillä oppilailla on koulun päätyttyä samanlaiset valmiudet jatko- opintoihin. Tärkein ero on pedagogiikassa. Toisin sanoen steinerkoulussa ja peruskoulussa opitaan samat asiat, mutta eri tavalla ja eri järjestyksessä. joissakin kohtaa steinerkoulun opetussuunnitelma on laaja-alaisempi, sillä ”tavallisten” oppiaineiden lisäksi steinerkoulussa on lapsen kasvua tukevia oppiaineita.

Steinerpedagogiikka perustuu kokemuksellisuuteen ja elämyksellisyyteen aina kouluvuosien loppuun saakka. Alaluokilla toiminnallisella kasvatuksella on merkittävä rooli. Myös tietopuolinen opetus on kaikissa aineissa elämyksellistä. Tämä tarkoittaa, että opetuksen sisäistäminen vaatii oppilaan omakohtaisen kokemuksen, joka saavutetaan tunne- elämyksen avulla. Opetuksessa vältetään käsitteellistä opetusta (älyllisiä abstraktioita, teorioita ja väittämiä) ilman oppilaan omakohtaista kokemusta. Omakohtainen kokemus ja tunne-elämys pyritään saamaan aikaan taiteellisen ja toiminnallisen opetuksen avulla.

Steinerkoulun opetussuunnitelma perustuu ihmiskuvaan, jonka mukaan ihminen on fyysis-sielullis-henkinen kokonaisuus. Ihmisyksilöä ei käsitetä vain perimän ja ympäristötekijöiden tuotteeksi. Nämä muovautuvat kokonaisuudeksi, jota viime kädessä määrää ihmisen yksilöllinen minuus. Opetussuunnitelma pyrkii tukemaan ihmisen kasvua kokonaisvaltaisesti. Opetuksessa on tiedollisten aineiden lisäksi tärkeä osa taiteellisilla ja käytännöllisillä oppiaineilla, jotka eivät ole yläluokillakaan valinnaisia. Steinerkoulun opetussuunnitelman läpäiseekin ajatus, että ”kaikki tekevät kaikkea”.

Seitsenvuotiskaudet ohjaavat opetusta

Steinerpedagogiikan mukaan kaikella ihmisen kasvulla ja kehityksellä on omat herkkyyskautensa. Opetuksessa näitä herkkyyskausia käytetään hyväksi. Ihmisen kehitystä tarkastellaan seitsenvuotisen rytmin avulla. Kouluikäisen lapsen kannalta ovat merkittäviä ensimmäiset kolme seitsenvuotiskautta. Näihin liittyvät tahdon, tunteen ja ajattelun kehityksen herkkyyskaudet.

Alle kouluikäisen lapsen kasvattajan tehtävä on luoda lapsen kasvuympäristö rauhalliseksi ja turvalliseksi. Lapsen toiminnan ja fyysisen aktiivisuuden tarve on kokonaisvaltaista. Tämä toiminnan ja tahdon kehittymisen välillä on yhteys. Turvallinen ympäristö, jossa lapsi saa häiriöttömästi toimia, heijastuu jopa aikuisuuteen saakka toimeen ryhtymisen helppoutena. Alle kouluikäinen lapsi myös aistii ja jäljittelee ympäristöään kokonaisvaltaisesti. Kasvattajan tärkein tehtävä onkin itsekasvatus: kuinka olla kaiken tuon ehdottoman jäljittelyn arvoinen.

Toisen seitsenvuotiskautensa alussa (tai ensimmäisen lopulla) lapsi aloittaa koulun. Kouluikäinen lapsi elää tunne- elämänsä kehittymisen aikaa. Steinerpedagogiikassa tunne-elämys ja kuvallisuus ovat opetuksen perusta. Tunne-elämys liittää tiedollisen opetuksen lapsen omiin kokemuksiin. Steinerkoulun luokassa liikutaan paljon. Päivä alkaa aamurytmeillä, jotka herättävät runojen ja lorujen, tömistysten ja taputusten avulla lapsen uuteen koulupäivään. Luokka käy retkillä. Opetustunteja (esim. biologiaa, maantietoa, kotiseutuoppia) voidaan pitää ulkona. Sisällä alaluokkalaisten oppitunnit saattavat joskus tuntua rauhattomilta. Lapsia ei ole vangittu pulpetteihinsa liikkumattomiksi patsaiksi vaan fyysinen liikkuvuus jalostuu myöhemmin ajattelun liikkuvuudeksi. On kuitenkin oppitunteja ja töitä, jolloin tekeminen rauhoittaa oppilaat paikoillensa.

Koulun alkamisesta kahdeksanteen luokkaan saakka eli koko toisen seitsenvuotiskauden ajan luokkaa ohjaa sama luokanopettaja omalla luonnollisella auktoriteetillaan. Viimeisillä luokanopettajavaiheen luokilla ai- neenopettajien määrä kasvaa, mutta varsinaiseen aineenopettaja- vaiheeseen opetussuunnitelman mukaan siirrytään vasta yhdeksännellä luokalla.

Kolmas seitsenvuotiskausi on ajatuksen heräämisen aikaa. Murrosikä on ohitettu tai ainakin sen pahimmat myrskyt ovat rauhoittuneet. Opettajan rooli muuttuu auktoriteetista asiantuntijaksi. Tiedollinen opetus painottaa kokonaisuuksien ymmärtämistä, jonka pohjalta pyritään herättämään oppilaan oma itsenäinen päättely ja oivaltaminen. Tiedollisen opetuksen vastapainona on edelleen paljon taito- ja taideaineita. Aineenopettaja- vaiheen opetuksen ja kasvatuksen tavoitteena on suunnata nuori yhteiskuntaan ja nykyajan ymmärtämiseen. Steinerkoulu on 12-vuotinen yhtenäiskoulu, josta Rovaniemellä toteutuu peruskouluaste, luokat 1-9.

Temperamenttikasvatus opettajan apukeinona

Steinerpedagogiikka hahmottaa oppilaiden luonteenrakenteen neljään temperamenttityyppiin. Jokaisesta ihmisestä on löydettävissä kaikki temperamenttityypit, lapsella toinen toista hallitsevampana. Nämä neljä temperamenttityyppiä toimivat opettajan työkaluina, apukeinoina luoda kullekin lapselle oma yksilöllinen oppimisympäristö. Temperamenttien avulla opettaja hahmottaa oppilaan luonteenrakenteen ja saa tarttumapintaa oppilaan ominaislaadusta. Temperamenteista ei puhuta oppilaille itselleen eikä niiden avulla leimata oppilasta. Temperamenttikasvatuksessa painotetaan oppilaan hyviä puolia ja hallitsevan temperamentin positiivisia mahdollisuuksia. Temperamenttipiirteitä ei pyritä poistamaan vaan niiden ajatellaan olevan osa lasta, minkä opettaja ottaa huomioon lapsen olemuksen kokonaisuudessa. Temperamenttia ei nähdä täysin pysyvänä, vaan muuttuvana ja elävänä. Tavoitteena steinerpedagogiassa onkin saada tasapaino näiden erilaisten temperamenttityyppien välille, jolloin nuorella olisi mahdollisuus tilanteesta riippuen ottaa käyttöönsä sopiva tapa toimia.

Temperamenttityypeistä löytyy lyhyet kuvaukset Steineraakkoset- kohdassa. Lisäksi temperamenttityypeistä löytyy kirjallisuutta mm. Kaisu Virkkuselta (steinerpedagoginen temperamenttinäkemys) sekä Liisa Keltikangas-Järviseltä (yleinen psykologinen temperamenttinäkemys)

Oppimista ilman oppikirjoja ja arvostelua

Steinerkoulussa ei yleensä käytetä oppikirjoja. Oppilaat tekevät itse työvihkonsa, alaluokilla opettajan mallin tai sanelun mukaan, siirtyen yläluokilla vähitellen itsenäiseen tekstin tuottamiseen. Itse tehty vihko vahvistaa oppilaan kykyä ryhtyä itsenäisesti toimeen ja antaa omalle työlleen suunta. Itse tehty kirja myös auttaa asioiden sisäistämistä ja oman kiinnostuksen syttymistä. Se synnyttää joustavammin ja helpommin oppilaan omakohtaisen kokemuksen kuin valmis oppikirja. Valmis oppikirja on helposti opettajan ja oppilaan todellisen kohtaamisen tiellä. Kirjoja (ja internettiä) käytetään oppitunneilla ja kotitehtävissä luovasti ja vapaasti tiedon lähteinä. Näin pyritään kuin vahingossa kasvattamaan nuori lähdekriittiseksi lukijaksi ja vertailemaan annettua tietoa.

Oppikirjoja käytetään steinerkoulussa kuitenkin esimerkiksi kielten opiskelussa ja ylimmillä luokilla matematiikassa.

Numeroarvostelua ei steinerkoulussa käytetä. Opettajan tehtävä on saada oppilas kiinnostumaan opetettavasta asiasta asian itsensä tähden, ei sen vuoksi minkä numeron oppilas saisi. Oppilaat saavat kirjallisen lausunnon koulumenestyksestään ja omasta edistymisestään. Alaluokilla tämä lausunto osoitetaan vanhemmille ja toivottavaa on, etteivät lapset vielä tässä vaiheessa tietäisi asiasta. Lapset sen sijaan saavat lukuvuoden lopuksi oppilasta kuvallisesti puhuttelevan runon tai kertomuksen. Ensimmäisen numerotodistuksen oppilaat saavat kahdeksannen luokan keväällä, jonka jälkeen seuraavissa todistuksissa on kirjallisen lausunnon lisäksi myös numeroarvostelu.

Mitä steinerkoulussa sitten opitaan?

Kuten jo aikaisemmin kävi ilmi, periaatteessa steinerkoulussa kaikki opiskelevat kaikkea. Steinerkoulussa on mahdollisuus opiskella samoja oppiaineita kuin peruskoulussakin. Oppiminen alaluokilla tapahtuu usein hi- taammin kuin peruskoulussa. Tämä vastaa lapsen kehitystilannetta. Yksipuolinen älyyn vetoava opetus on ensimmäisten luokkien aikana häiriötekijä lapsen tasapainoiselle kasvulle. Se jättää tunne-elämän kehittymään oman onnensa nojaan ja antaa opetuksen sisällön muodossa, jossa lapsi ei vielä kykene asioita sisäistämään. Näin oppiminen jää ulkokohtaiseksi. Steinerkoulussa ei ole sukupuoleen sidottuja oppitunteja. Sekä tytöt että pojat virkkaavat ja tekevät puutöitä. Liikuntatunneillakin toimitaan seka- ryhmissä. Taito- ja taideaineet ovat kaikille pakollisia. Steinerkoulu ei kuitenkaan ole taidekoulu vain taito- ja taideaineet toimivat vastapainona teoreettisille oppiaineille ja tukevat näin lapsen kokonaisvaltaista kasvua. Kaikessa opetuksessa pyritään taiteellisuuteen, luovuuteen ja mielikuvituksen käyttöön. Pedagogisena tavoitteena on säilyttää jokaisesta lapsesta löytyvä luovuus. Steinerkoulussa taideaineilla on niiden itseisarvon lisäksi välinearvo pyrittäessä kasvatuksellisiin tavoitteisiin. Taiteellisuus on tärkeä osa ympäröivän maailman ymmärtämistä. Taideopetus steinerkoulussa on maalaamista, piirtämistä, laulamista, soittamista ja eurytmian tekemistä.

Eurytmia on ehkä tunnetuin steinerkoulun erikoisista oppiaineista. Eurytmia on liikuntataiteen muoto, joka muuntaa musiikin ja runouden liikkeeksi ja eleiksi. Koulussa eurytmia, taiteellisen elämyksen tuottamisen lisäksi, tukee lapsen ja nuoren oman kehonsa hahmottamista tilassa ja liikkeessä. Eurytmian lisäksi steinerkoulussa opiskellaan erillisinä oppiaineina mm. muotopiirustusta, geometriaa ja tähtitiedettä.

Uskonnonopetus steinerkoulussa on sen kirkkokunnan mukaista, johon oppilas kuuluu. Vaihtoehtoisesti lapsi voi osallistua elämänkatsomustiedon opetukseen, uskonnonvapauslain mukaisesti. Steinerkoulussa vuoden kiertokulkuun liittyvät juhlat ovat olennainen osa kouluvuotta. Näihin juhliin liittyvät luonnollisesti myös kristilliset

juhlat. Suomalaisten juhlapyhien lisäksi steinerkoulun perinteeseen kuuluvat syksyisin Mikael-päivä ja Martinpäivän lyhtyjuhla runsaine tarinoineen. Rovaniemen steinerkoulussa elämänkatsomustiedon opetusta järjestetään vanhempien pyynnöstä esim. neljänneltä luokalta. Tähän saakka opetus on uskontotunneilla sisältänyt moraaliin ja etiikkaan perustuvia tarinoita ja kristillisiä legendoja. Kolmannella luokalla käsiteltävä Vanha testamentti on suurten länsimaisten uskontojen pohja ja merkittävä osa kulttuuriperintöämme. Evankelis-luterilaiseen kirkkoon kuulumaton oppilas saa kuitenkin vanhempien niin tahtoessa vapautuksen uskontotunneilta jo aikaisemminkin.

Ensimmäisen luokan elämää

Koulutulokkaat ovat siirtymässä varhaislapsuudesta toiselle seitsenvuotiskaudelle.

Elimistöä rakentaneet voimat vapautuvat hampaiden vaihtumisen myötä ja muuntuvat toimimaan sielullisina: ajattelun, tunteen ja tahdon kehittyvinä kykyinä. Muistin ja mielikuvituksen kyvyt alkavat kehittyä.

Koulukypsyyden saavuttava lapsi oppii edelleen luontevasti tahdon kautta jäljittelemällä. Oppitunnin perusrakenne sisältääkin oppilaan oman toiminnan ja vastaanottamisen vuorottelua.

Opetuksen perustana ovat satukuvat, sekä opittavan aineksen käytännönläheinen ja taiteellinen työstäminen. Pääasiallisesti oppiminen steinerkoulussa tapahtuu tekemällä, kokemalla ja oivaltamalla itse. Käsitteellinen ja syy-yhteyksiin perustuva selittäminen on vielä tässä ikävaiheessa vierasta.

Lukemaan oppimista ei steinerkoulussa kiirehditä, vaan jokainen oppii oman rytminsä mukaan. Useat oppivat lukemaan vasta toisen , jotkut ehkä kolmannenkin luokan aikana.

Koulussamme on tapana, että kolmannen luokan aikana oppilaat lukevat yksin opettajan kanssa jotta taidoista päästään varmuuteen. Kokeitahan pienille oppilaille ei pidetä.

Oppimisen tarkoituksena on edetä satukuvien -/kirjaintarinoiden kautta kirjaimiin, kirjaimista kirjoittamiseen ja vasta kirjoittamisen kautta lukemiseen. Ensimmäisellä luokalla opetellaan suuraakkoset, toisella tekstaaminen ja kolmannella kaunokirjoitus. Lapset tekevät vihkotöitä suurikokoisilla mehiläisvahaliiduilla, jotka vaativat vahvaa työhön sitoutumista, mutta toisaalta sytyttävät toiminnallisia tahdon voimia.

Opetuksessa kiinnitetään myös huomiota puheenharjoitukseen. Lausuntaa ja puhetta harjoitellaan kuorossa runojen ja lorujen erilaisia rytmejä painottaen ja huolellisesti artikuloiden. Rytmejä hahmotetaan taputtaen ja poljennoin.

Kertomusaineistona ovat kansansadut sekä vuodenaikoihin ja ympäristöön liittyvät kertomukset ja moraalitarinat. Niiden kautta lapsi oppii kuuntelemista, sekä eläytyy samalla inhimillisiin kysymyksiin oikeasta ja väärästä, hyvästä ja pahasta. Seuraavana päivänä on jälleenkerronnan vuoro - nyt kuullaan opettajan kertoma tarina lasten sanoin, mielikuvan ja muistikuvan muodostuksen vahvistamiseksi.

Laskennon alkuopetuksessa on tärkeintä lukukäsitteiden syntyminen ja konkreettisuus. Laskeminen liitetään tässä vaiheessa liikkumiseen ja liikkeen kokemiseen. Opetetaan alustavasti neljä peruslaskutapaa lukualueella 1-24. Lukusarja on 1-110. Kertotauluja opetellaan rytmisesti liikkuen taputtaen ja tömistäen. Tarkastelutapa on analyyttinen eli edetään kokonaisuudesta osiin. Niinpä oppilaat voivat löytää monia oikeita ratkaisuja esimerkiksi kysymykselle ”Mitä on 12?” ( 8+4 , 6+6 , 15-3 , 3x4 ,24:2 ). Sen sijaan laskussa 7+5 on vain yksi oikea vastaus.

Geometriassa ja muotopiirustuksessa opetellaan mm.hahmottamaan yksinkertaisia kokonaismuotoja. Näin harjoitetaan käden ja silmän yhteistyötä ja hahmotuskykyä.

Jo ensimmäisellä luokalla alkaa kaksi vierasta kieltä: englanti ja saksa. Aluksi opetus perustuu satukuviin: leikit, laulut, lorut ja näytelmät johdattavat lasta vieraan kielen maailmaan. Eurytmia, maalaaminen, muovailu, huilunsoitto, liikkuminen ja käsityöt kuuluvat olennaisena osana viikko-ohjelmaan. Ne kulkevat tietoaineksen opetuksen rinnalla. Uskonnonopetus on lapsen uskontokunnan mukaista.

  Arki ja juhla vuorottelevat

Ensimmäinen luokka elää vuodenkierron rytmissä. Vuodenaikajuhlat kohottavat niin ekaluokkalaiset kuin koko koulun väen arjen aherruksesta:

 \* viettämään syksyistä Mikael-juhlaa
 \* valaisemaan lyhdyillä marraskuun pimeää
 \* noutamaan valoa adventtispiraalista ja
 \* vastaanottamaan joulun yhteisessä joulujuhlassa
 \* iloitsemaan keväästä ja pääsiäisestä
 \* sekä riemuitsemaan erilaisissa pienissä ja suuremmissakin tapahtumissa, missä oppilaat esittävät toisilleen oman luokkansa esityksiä, esimerkiksi kuukausijuhlassa.

TYÖNJAKO STEINERKOULUSSA

OPETTAJAT

OPETTAJAKUNTA Pedagoginen toiminta ja vastuu

Järjestäytynyt työryhmiksi: Johtoryhmä, oppilashuoltoryhmä, juhlatyöryhmä

VANHEMMAT

KANNATUSYHDISTYS Koulun ylläpito ja varainkeruu

JOHTOKUNTA Taloudellinen ja hallinnollinen vastuu

Järjestäytynyt koulun kehittämismielessä työryhmiksi: mm. talous-, tila-, markkinointi-

ja ravintoryhmä.

Vanhemman tehtävät, miten vanhemmat osallistuvat koulun toimintaan?

Rovaniemen steinerkoulu on vanhempien perustama ja kannatusyhdistyksen ylläpitämä koulu. Koulun toiminnassa vanhempien aktiivisuudella on ratkaiseva asema. Steinerpedagogiikan kulmakiviä on kodin ja koulun tiivis yhteistyö. Koulu tukee kasvatustyössä kotia ja koti tukee koulua. Erilaiset tapahtumat koululla sekä usein pidetyt vanhempainillat tiivistävät yhteistyötä ja auttavat huoltajia pysymään ajan tasalla lapsen kouluasioissa ja ymmärtämään steinerkoulun pedagogisia erityspiirteitä. Vanhempainiltoja pidetään säännöllisesti. Vanhempainiltojen lisäksi koululla järjestetään erilaisia keskustelutilanteita, ainakin kerran vuodessa koko koulun yhteinen vanhempainilta, seminaareja tai esitelmiä. Näissä tilaisuuksissa vanhemmat pääsevät keskustelemaan kasvatukseen sekä pedagogiikkaan liittyvistä kysymyksistä sekä kokeilemaan itsekin steineropetustapaa mm. taiteissa. Kodin ja koulun yhteistyöllä on useita ulottuvuuksia. On talkoita, myyjäisiä ja juhlia. Lapselle on ensiarvoisen tärkeää nähdä vanhempansa mukana koulun toiminnassa.

Koulua ylläpitävä Rovaniemen seudun steinerkoulun kannatusyhdistykseen kuuluminen perheille on vapaaehtoista, mutta toivottavaa on, että ainakin toinen vanhemmista kuuluisi siihen. Kannatusyhdistykseen kuulumalla huoltajat pääsevät vaikuttamaan koulun asioihin. Kannatusyhdistys valitsee vuosikokouksessaan hallituksen, joka opettajakunnan edustajien kanssa muodostaa johtokunnan, koulun virallisen hallintoelimen. Jäsenmaksun suuruudesta päättää vuosikokous.

Perusopetus on Suomessa ilmaista. Steinerkoulussa kannatusmaksu mahdollistaa pedagogiset erityispiirteet. Perheisiin kerran kuukaudessa lähetetty lasku on tärkeä osa koulun rahoitusta. Erilaisiin elämäntilanteisiin voi joskus liittyä taloudellisia vaikeuksia. Tällaisissa tapauksissa kannattaa olla yhteydessä koulun toimistoon ja sopia maksuohjelmasta, tai ottaa yhteyttä johtokuntaa ja anoa maksuvapautusta. Kannatusmaksun suuruus määritetään vuosikokouksessa.

Kannatusmaksun lisäksi luokilla 5-8 voidaan kerätä erillistä luokkakassaa retkiä ja muita luokkakohtaisia kuluja varten. Kahdeksannella luokalla tehdään pitempi matka, jota varten aletaan kerätä varoja yleensä viidennen luokan näytelmäjaksolta eteenpäin.

Talkootyötä tehdään koko koulun hyväksi sekä oman luokkaretkikassan kartuttamiseksi. Luokkakohtaiset varainkeruutavat päätetään yleensä vanhempainilloissa. Koko koulun yhteisiä varainkeruutapahtumia ideoivat ja koordinoivat johtokunta ja yhdysvanhemmat. Koulun yhteisiä talkoita ovat Mikkelinmarkkinat syksyllä ja adventtitapahtuma joulukuun alussa. Kevään tapahtumista päätetään yleensä vuosikohtaisesti erikseen. Talkootyöt ovat tärkeitä sekä taloudellisesti että yhteishengen kasvattajana. Ne toimivat yhteisön jäsenien tutustumistapahtumana. Yhdessä toimiminen tiivistää yhteisöä.

Talkootoimintaan kuuluvat myös koulun tiloihin liittyvät mahdolliset siivous- ja remontointitalkoot.

Huoltajien on hyvä muistaa muutamia tärkeitä käytössääntöjä yhteisöllisissä tilanteissa. Opettajan huomio jakaantuu koko luokalliselle lapsia, ja opettajankin aika on rajallinen. Opettajat ovat tavoitettavissa työnumeroistaan. Opettajalle voi soittaa, jos jokin asia painaa mieltä. Toivottavaa on, että arki-iltoina kuuden jälkeen sekä viikonloppuisin ja lomilla opettajille annettaisiin aikaa valmistella seuraavan päivän opetusta, kerätä voimia ja uusiutua. Sähköpostin käytössä tulee ottaa huomioon salassapito-asiat. Opettajat toivovat, että s-postia käytettäisiin vain lyhyehköihin toiminnan järjestämiseen liittyviin asioihin. On todella toivottavaa, että opettajalle kerrotaan ajoissa asioista, jotka vaivaavat mieltä. Asioihin on aina helpompi tarttua alkuvaiheessa. Vaikeissakin asioissa on tärkeää järjestää henkilökohtainen kohtaaminen opettajan, oppilashuoltoryhmän tai rehtorin kanssa. Näin asioihin päästään käsiksi heti ja tehokkaasti.

Keneen ottaa yhteyttä, kun tulee ilmoitettavaa tai kysyttävää:

Luokanopettaja:

– Kun lapsi sairastuu ja muut 1-3 päivän poissaolot

– Omaa lasta ja lapsen luokkaa koskevat asiat

Opettajakunta (eli puheenjohtaja):

– Yli kolmen päivän poissaoloanomukset

– Yleisesti kouluamme / koulunkäyntiä koskevat pedagogiset asiat

Johtokunta (johtokunnan puheenjohtaja / toimisto):

– Koulua koskevat taloudelliset asiat (mm. varainhankinta, tilakysymykset, hankinnat, maksut…)

Yhdysvanhempien yhdysopettaja:

– Myyjäisten, tapahtumien, markkinoiden yms. käytännön järjestelyt

Keittiö:

– Erityisruokavaliot

– Poissaoloilmoitukset myös keittiölle (erityisesti erityisruokavaliota noudattavien lasten poissaolot)

– Vierailijoista ilmoittaminen

Oppilashuoltoryhmä OHR:

– Huoli omasta lapsesta

Iltapäiväkerho:

– Kun lapsi sairastuu tai on muuten poissa iltapäivätoiminnasta

Toimisto:

– laskutus, viikkotiedote-asiat, osoitteen ym. yhteystietojen muutokset

Steineraakkoset

A

Aamurytmit Alaluokilla koulupäivän käynnistävät ääni- ja rytmiharjoitukset, joiden tarkoitus on herättää ja virittää lapsi päivän tunnelmaan.

Adventtispiraali Steinerkouluyhteisön kaunis ja harras adventtijuhla, jossa lapset kulkevat havuköynnösspiraalin läpi sytyttämään kukin oman kynttilänsä. Vietetään yleensä 1. adventtina.

Antroposofia Ihmisviisaus ( kreik .). Rudolf Steinerin perustama maailmankatsomuksellinen liike. Antroposofia on tiedostamistie, joka pyrkii johtamaan ihmisessä olevan henkisyyden maailmankaikkeudessa olevan henkisyyden yhteyteen.

Antroposofinen lääkäri Lääkäri, jolla on koululääketieteen lisäksi antroposofisen kokonaisvaltaisen lääketieteen koulutus.

Aurelia Rovaniemen steinerkoulun yhteydessä toimiva steinerpedagoginen päiväkoti.

B

Bothmervoimistelu Pyrkii tavallisen voimistelun täydentäjänä auttamaan oppilasta hahmottamaan tilaa ja omaa suhdettaan siihen.

D

Diatoninen huilu Diatoniseen, seitsensäveliseen sävelasteikkoon perustuva puuhuilu, jota soitetaan kolmannelta luokalta eteenpäin

E

Eurytmia, eukka Liikuntataidetta, jossa musiikki ja puhe muunnetaan liikkeen ja eleen taiteeksi. Taiteellisen elämyksen lisäksi tavoitellaan oman kehon ja liikkeen hallintaa ja kehitetään keskittymiskykyä.

Eurytmiatossut Eurytmiatunteja varten tarvittavat tossut, joissa on luistamaton luonnonkumipohja. Tossut perheet kustantavat lapselleen itse, ja niitä voi hankkia koululta.

F

Flegmaattinen Yksi neljästä temperamenttityypistä. Omassa rauhassaan viihtyvällä flegmaatikolla asiat etenevät omassa tahdissaan, tunnollisesti loppuun asti. Mukavuuden halu voi kuitenkin joskus kääntyä laiskuudeksi ja saamattomuudeksi.

G

Goetheanistinen Steinerpedagogiikalle ominainen ilmiöön keskittyvä tarkastelutapa tai tutkimusmenetelmä.

H

Hoitoeurytmia Eurytmiaan perustuva terapian muoto.

J

Jakso-opetus Opetusmetodi, jossa opetus pääaineissa järjestetään 2-6 viikon pituisina jaksoina niin, että oppiaineita opetetaan mielekkäinä kokonaisuuksina välttäen sirpaletietoa.

Johtokunta Kannatusyhdistyksen hallituksesta (vanhemmista) ja opettajakunnan edustajista koostuva steinerkoulun taloudellisista asioista päättävä hallintoelin.

K

Kannatusyhdistys Koulua ylläpitävä yhdistys, joka huolehtii koulun taloudellisesta ja yhteisöllisestä puolesta.

Koleerinen Yksi neljästä temperamenttityypistä, jolle on ominaista energisyys, (uhka)rohkeus ja voimakastahtoisuus. Tarvitsee usein ulkopuolista apua tunteidensa ja halujensa hillitsemisessä. Koleerikko tarttuu helposti asioihin ja kokee epäoikeudenmukaisuudet voimakkaasti.

L

Lasten Voimalaitos ry ks. soitinopetus

Lopputyö 9.luokalla tehtävä laaja itsenäinen päätöstyö oppilaan itse valitsemastaan aiheesta. Työ voi olla taiteellinen, käytännöllinen tai teoreettinen. Oppilaat esittelevät päätöstyönsä oppilaille, opettajille, vanhemmille ja muulle yleisölle sekä vastaavat aihetta koskeviin kysymyksiin.

Luomun portaat Koulun yhteydessä toimiva keittiö valmistaa luomu- ja lähiruokaa aina mahdollisuuksien mukaan. Tällä hetkellä koulun keittiö on kavunnut luomuportaissa askelmalle 4 (1-5).

Luokanopettajavaihe Luokat ensimmäisestä kahdeksanteen, jolloin sama luokanopettaja luotsaa luokkaansa koulukypsyydestä murrosikään.

Lyhtyjuhla ks. Martinpäivä

Lyyra Rovaniemen steinerkoulun yhteydessä toimiva steinerpäiväkoti.

M

Martinpäivä Martinpäivän lyhtyjuhla on vanha keskieurooppalainen tapa, joka on steinerkouluissa herätetty uudestaan eloon. Martinpäivänä lapset tuovat itse tehtyjen lyhtyjen muodossa valoa pimenevään marraskuuhun.

Melankolinen Yksi neljästä temperamenttityypistä. Melankolikko on hyvin tietoinen, voimakastunteinen ja syvämietteinen ihminen. Vahvoja puolia ovat ajatteleminen ja harkitseminen, mutta toimeen tarttuminen ja yhdessä tekeminen usein haasteellista.

Mikaeljuhla Mikaelin päivä on steinerkoulun syksyn katkaiseva juhlapäivä. Mikaeljuhlaan liittyy paljon tarinoita ja legendoja, joita käytetään hyväksi opetuksessa. Mikaeljuhlassa on keskeistä hyvyys ja rohkeus. Mikaeljuhlaan liittyy myös sadonkorjuujuhlan elementtejä. Mikaeljuhlan yhteyteen liitetään yleensä Mikkelinmarkkinat – koko yhteisön juhla- ja markkinatapahtuma.

Muotopiirustus Steinerkoulussa erillinen oppiaine, joka aloitetaan ensimmäisellä luokalla tavallisesti perusmuotojen ja niiden variaatioiden piirtämisellä. Muotopiirustus tukee esimerkiksi kirjainten ja numeroiden kirjoittamaan oppimista. Muotoja voidaan myös juosta ja tehdä liikkeenä käsillä ilmaan ennen piirtämistä. Muotopiirustusta tehdään luokilla 1-5, minkä jälkeen se muuttuu geometriaksi.

O

Opettajakunta Kaikesta steinerkoulun pedagogisesta toiminnasta, sen kehittämisestä ja hallinnosta vastaava hallintoelin, johon kuuluvat kaikki koulun vakituiset opettajat.

P

Palikkavärit Piirtämiseen käytettävät mehiläisvahaväripalikat.

Pentatoninen huilu Pentatoniseen eli viisisäveliseen asteikkoon perustuva puuhuilu, jota soitetaan ensimmäisellä ja toisella luokalla.

Pääainetunti Koulupäivän aloittava noin kahden tunnin pituinen opetuskokonaisuus, jolla opetetaan jakso-opetuksena pääainetta.

R

Rubigon Yhdeksän-kymmenen ikävuoden tienoille sijoittuva taite, jolloin lapsi vähitellen ymmärtää olevansa erillinen yksilö eikä enää pieni lapsi.

S

Sangviininen Yksi neljästä temperamenttityypistä. Sangviinikossa on iloisuutta ja kevyttä, hän on empaattinen, ystävällinen ja rakastava, mutta pitkäjännitteisyys ja keskittymiskyky eivät ole hänen vahvuuksiaan.

Snellman-korkeakoulu, Snellu Helsingissä toimiva steinerpedagoginen korkeakoulu, jossa voi opiskella mm. steinerkoulun luokanopettajaksi.

Soitinopetus Steinerkoululla annettavaa soitinopetusta on tällä hetkellä poikkihuilussa, viulussa, kitarassa ja pianossa. Toiminta on harrastustyyppistä ja omakustanteista. Viulunsoitonopetusta järjestetään Lasten Voimalaitos-nimisen yhdistyksen kautta, pianonsoitonopetusta järjestää Rovala.

Steinerkasvatuksen Liitto ry Steinerkoulujen kattojärjestö, jossa ovat jäseninä kaikki Suomen steinerkoulut.

Steiner, Rudolf Itävaltalainen filosofi (1861-1925), joka tunnetaan steinerpedagogiikan kehittäjänä. Lisäksi Steiner antoi virikkeitä monille eri aloille maataloudesta lääketieteeseen.

Steinerkasvatus-lehti Neljä kertaa vuodessa ilmestyvä aikakauslehti, joka käsittelee kasvatuksen ja opetuksen kysymyksiä steinerpedagogiikan pohjalta. Lehden tilaus liittyy kannatusyhdistyksen jäsenmaksuun.

T

Temperamenttikasvatus Steinerpedagogiikassa neljään temperamenttityyppiin perustuva kasvatuksen ja oppilaan ymmärtämisen apuväline alaluokilla. Temperamenttien avulla opettaja hahmottaa oppilaan luonteenrakenteen ja ymmärtää lapsen ominaislaadun pystyäkseen sen perusteella suunnittelemaan oppilaan luonnetta vastaavan pedagogisen toiminnan.

Työvälineet Käydessään steinerkoulua oppilas saa kaikki perustyövälineet koulusta. Laadukkaat kasvipohjaiset vahaliidut ja -palikat, vesivärit, vihkot, paperit, mustekynät ja musteen, huilut, oppikirjat, langat jne. Oppilas pitää itse huolen omista työvälineistään ja on velvollinen välineiden kadotessa hankkimaan uudet tilalle. Joissakin tapauksissa harkitaan lisävälineiden hankkimista vanhempien kustantamana.

Tähtieurytmia Yksittäisten oppilaiden kanssa harjoitettava eurytmiajakso.

Tähtitunti Jokaisella luokalla on lukujärjestyksessä tähtitunti, joka voi toimia esim. keskeneräisten töiden loppuunsaattamisen tuntina tai tukiopetustuntina yksittäisille oppilaille.

V,W

Waldorf-koulu Ensimmäinen steinerkoulu perustettiin Stuttgartiin Waldorf Astoria -tehtaan työntekijöiden lapsille 1919. Monissa maissa steinerkouluja kutsutaankin Waldorf - kouluiksi .

Vega Rovaniemen steinerkoulun yhteydessä toimiva pienimpien lasten steinerpäiväkoti.

Vihkotyöskentely Oppilaat valmistavat omat oppikirjansa itse. Oppiaineen keskeiset asiat kirjoitetaan työvihkoon siististi ja työvihko kuvitetaan. Tavoitteena on tehdä kaunis “oppikirja”, jota työstettäessä myös oppiaineen sisältö jää mieleen. Pienemmät oppilaat kirjoittavat opettajan laatiman tekstin taululta suoraan vihkoonsa. Myöhemmin oppilaat kirjoittavat tekstin ensin sanelusta vihkoon ja kotona uudelleen työvih- koon. Vanhemmat oppilaat tuottavat vihkotekstinsä itse.

Vuosirehtori Opettajakunnan keskuudestaan valitsema hallinnollinen toimihenkilö, jonka toimiaika on yhdestä viiteen vuotta. Vastuu on kuitenkin kokonaisuudessaan opettajakunnalla.

Y

Yhdysvanhempi Luokan vanhempien kesken valittu toimihenkilö, joka vastaa luokan talkootoiminnan organisoinnista. Yhdysvanhemmat sopivat itsenäisesti kokoontumistiheyden.

Yhtenäiskoulu Koulu, jonka opetussuunnitelma muodostaa alkuopetuksesta lukion loppuun asti kestävän yhtenäisen kokonaisuuden. Rovaniemellä vuosiluokat 1-9.

Lähteet ja lisätietoa:

Ahmavaara – Peltonen – Virkkunen (toim.): Perustietoa steinerkoulusta. Tammes 1988

Dahlström, Marja: Muodosta minuuteen. Edita 1999

Leber, Stefan: Kouluyhteisön rakentaminen. Steinerpedagogiikan yhteisöt ry 2003

Paalasmaa, Jarno: Omassa rytmissä. Steinerkoulun idea ja käytännön sovellukset. PS-Kustannus 2009 Rawson – Richter(toim.): Steinerkoulun kansainvälinen opetussuunnitelma. Steinerpedagogiikan seura 2006

Taskinen, Mikko: Steinerpedagogiikka. Lapsen ehdoilla aikuisuuteen.

Rovaniemen steinerkoulun opetussuunnitelma 2006

www.steinerkoulu.fi

LUKUVUODEN 2014 – 2015 TYÖ- JA LOMA-AJAT

Syyslukukausi pe 8.8. – la 20.12.2014

Kevätlukukausi ke 7.1. – la 30.5.2015

Mikkelinmarkkinat la 27.9.2014

Syysloma vko 42 (13. – 17.10.2014)

Adventtijuhla luokat 1 – 5 su 30.11.2014

Luokkakohtainen lauantai luokat 6 – 9 (sovitaan erikseen)

Joulujuhla pe 19.12.2014 Puuroaamiainen la 20.12.2014

Joululoma 21.12.2014 – 6.1.2015

Avoimet ovet la 31.1.2015 (lauantaikoulupäivä)

Hiihtoloma vko 10 (2. – 6.3.2015)

Pääsiäisloma to 2.4. – ma 6.4.2015

Helaloma 14. – 17.5.2015

Päättäjäiset la 30.5.2015

YHTEYSTIEDOT

Rovaniemen steinerkoulu

Lähteentie 16

96400 Rovaniemi

www.rovaniemensteinerkoulu.fi

Vuosirehtori: 045 875 2447 (ei tekstiviestejä); rehtori(at)rovaniemensteinerkoulu.fi

Opettajat: 045 875 2447 (Ei tekstiviestejä); opettajat(at)rovaniemensteinerkoulu.fi

Iltapäiväkerho: 040 722 4782

Toimisto: 044 744 0795; toimisto(at)rovaniemensteinerkoulu.fi

Keittiö: 044 772 1138; keittio(at)rovaniemensteinerkoulu.fi

* [**Koulu»**](http://www.rovaniemensteinerkoulu.fi/index.php?name=Content&nodeIDX=104)
	+ - [**Ruokalista**](http://www.rovaniemensteinerkoulu.fi/index.php?name=Content&nodeIDX=130)
	+ [**Sijainti**](http://www.rovaniemensteinerkoulu.fi/index.php?name=Content&nodeIDX=124)
	+ [**Iltapäiväkerho**](http://www.rovaniemensteinerkoulu.fi/index.php?name=Content&nodeIDX=123)
	+ [**Esiopetus**](http://www.rovaniemensteinerkoulu.fi/index.php?name=Content&nodeIDX=122)

LÄMPIMÄSTI TERVETULOA ILOISEEN JOUKKOOMME!